
Escenarios dun drama; as paisaxes da represión 
na bisbarra de Vigo 


X. C. Abad Gallego 


Introducción 

Dous homes atopábanse mclinados sobre a mesa do cuarto de 
bandeiras na que descansaban varios documentos, entre eles e 
visiblemente destacando sobre os demáis, varios exemplares do 
"Bando de Guerra" que o día anterior tivéranse impreso na pequena 
imprenta que o mando militar tiña instalado nos baixos do Pazo de 
Xustiza de Vigo; local este que compartía instalacións co cárcere da 
vila, coas dependencias da policía municipal e coa sede do 2° bata- 
llón do Rexemento de Infantería de Mérida, de aí que o Pazo fora 
tamén coñecido como o "Cuartel do Cárcere". O máis alto, que 
lucía na súa bocamanga a estrela que o distinguía como capitán, 
algo groso e de mirada firme e decidida, non facía máis que golpear 
co dedo índice a mesa mentras que, cun certo acaloramento 
expoñía diferentes razonamentos ó seu pequeno contertulio o cal, 
nerviosamente, tentaba apartar a vista da intensa mirada do 
capitán a pesares de que el, o Tenente Coronel Felipe Sánchez, era, 
en teoría a lo menos, a máxima autoridade militar da praza de 
Vigo. As argumentacións dadas polo capitán ó seu superior en tan 
pouco comedido ton e a manifesta incomodidade deste foron de 
súpeto interrumpidas polo forte timbrazo do teléfono; o tenente 
coronel colleu sobresaltado o auricular e sostivo unha moi breve 
conversa na que apenas falou máis cunhas breves palabras xa que 
era o seu lonxano interlocutor o que levaba a voz cantante; a 
conversa rematou cando o Tenente Coronel posto en pe, o cal dela- 
taba máis aínda a súa ridícula estatura, cadrándose despediuse cun 
A súas ordes meu coronel. 

Eran as once e media da mañá do día 20 de xullo de 1936, e esa 
chamada era o pulo que faltaba para que os mandos militares da 
praza de Vigo sumáranse á sedición; a decisión estaba tomada, o 
timorato comandante militar da praza, dubitativo ata ese mesmo 
momento deulle, por fin, a orde tan esperada polo seu capitán: 

— Señor Carreró proceda, saque aforza á rúa e proclame o " Estado de 
Guerra". 

A sorte estaba decidida; seguramente pola cabeza do coman- 
dante militar nin siquera pasou nese momento o recordo de cando, 
apenas cinco meses antes, fora enviado a Vigo polas novas autori- 
dades xurdidas tralas eleccións de febreiro que confiaban nel para 
asegurar a praza de Vigo dentro da lexitimidade republicana, pois 
así o parecía presumir o republicanismo teórico do que tiña feito 
gala este mando. 

Tampouco debeu pasar pola cabeza do capitán Antonio 
Carreró -dobremente emocionado, tanto pola delicada misión que 
se lle encomendaba como polo orgullo de saberse responsable de 
ser o artífice de acabar coas prevencións que tiña ó seu superior 
para dar a tan desexada orde- a lembranza daquela xornada dun 
non tan lonxano 25 de abril do ano 1931 cando, no patio de armas 
do veciño castelo de San Sebastián xunto ós seus compañeiros de 
armas, fixo o seu solemne acto de promesa de acatamento, fideli- 
dade e defensa da Republica. E1 era un home que non se arredraba 
diante o risco que podería entrañar saír a declarar o bando nunha 
cidade como Vigo, onde gran parte do elemento obreiro estaba moi 
sensibilizado coa defensa da libertade e da república democrática, 
encadrado en moi diversas organizacións políticas e sindicais; non 
en balde o capitán tivera xa participado en accións de guerra en 
Marrocos (nos combates sostidos nos arredores de Xauen ou na 
defensa do asediado blocao de Zarca) onde xa vira morrer xente e 
onde non dubidara ó ter que dar a orde de abrir lume contra o 
inimigo, e mesmo gracias a estas accións colleitara os meles da 
gloria materializados nalgunha das condecoracións que xa osten- 
taba. Ademais o posible perigo ía estar minimizado xa que pensaba 
saír preparado contra calqueira contratempo ; así a sección de 
Infantería que sairía con el ás rúas -precedida de cornetas e 
tambores como era de rigor- iría provisto do cargador de munición 
real colocado no fusil e a baioneta calada, para poder solventar 
calqueira üpo de risco que puidera sobrevir. 

Apenas unha hora despois da conversa mantida entre os dous 
oficiais a cercana e céntrica praza da Porta do Sol de Vigo sería 
sacudida por varias descargas de fusilería e vería como os seus 
adoquíns quedaban tinguidos de sangue; a sangue de moitos dos 
seus conveciños que recibiron o chumbo das balas fronte a súa 
protesta. Deste xeito comezaría a escribirse en Vigo o drama dunha 
terrible guerra civil; a decisión destes dous homes xunto coas deci- 
sións tomadas en todo o territorio nacional por homes coma eles 
involucrarían a España no maior drama de toda a súa Historia. Tres 
anos de fraticida contenda na que moi pronto saírían a relucir os 
máis baixos instintos da especie humana. O precio da decisión trai- 
dora deses homes sería de enormes consecuencias; nunca se pagou 

en España tanto precio de sangue. Centos de miles de persoas 
anónimas (aquelas que foron logo popularizadas na literatura co 
expresivo, aínda que inexacto título, do "millón de mortos") 
morreron por culpa de ideais de moi variado sino, ensarillados 
nunha longuísima espiral de odios e vinganzas. 

De todo este caudal de morte que sacudiu a España enteira 
tamén tocoulle pagar a súa parte do precio á cidade de Vigo, e este 
non foi, nin por asomo, un precio de saldo. De boas a primeiras e 
apenas apagados os ecos dos disparos na Porta de Sol, que tiñan 
anunciado o triunfo na plaza do "Glorioso Movemento", soaron 
novos claríns chamando a filas ós soldados para loitar pola "causa 
nacional"; en tandas consecutivas preto de sete mil homes, pouco 
máis que rapaces na súa maioría, foron chamados e prontamente 
enviados ós campos de batalla; a morrer por uns ideais que na súa 
meirande parte nin siquera chegaban a profesar. Moitos deles non 
voltarían vivos, o seu número moi difícil hoxe en día de cuantificar 
parece que superou os 700 (o cal supón unha porcentaxe que ronda 
o dez por cen do total dos movilizados) mentros que moitos outros 
voltarían estragados para sempre, con secuelas da guerra nos seus 
corpos e nos seus corazóns. 

Xunto con eses mortos, que pronto foron denominados os 
"Caídos por Deus e por España", houbo outra contabilidade de 
sangue tan copiosa coma aquela e que tamén fíxoselle pagar á 
comarca de Vigo; esta foi o sangue de aqueles -que pronto foron 
chamados pola prensa "nacional" os da "antiEspaña", ou os "sen 
Deus"- que foron culpabilizados de todos os males reais ou imaxi- 
narios que sufrira España nos últimos anos, polo que decidiuse que 
tiveran que pagar con sangue os seus "delitos" para que redimiran 
co seu sufrimento os males de España. Deste grupo de "inimigos 
da patria" é do que pretende tratar, aínda que sexa moi escueta- 
mente, a seguinte ponencia. 

O problema das fontes 

Saber o niimero de represaliados que houbo durante a guera 
civil española é profundamente complexo; ata fai moi poucos anos 
non se puido nin siquera comezar a analizar este problema pola 
dificultade que entrañaba a investigación en si mesmo e polas 
trabas que lle iban poñendo as diversas administracións do Estado 
que podían aportar os datos necesarios. Apesar do moito que tense 
avanzado nos últimos anos mesmo hoxe en día o tema está moi 
lonxe de quedar completamente zanxado. En Galicia, en concreto, 
gracias ós teimudos empeños de diferentes investigadores, estase 
comezando a pergueñar a nivel local o mapa do horror que supuso 

a represión franquista (territorio o galego onde, debemos lembrar, 
o Movemento fascista triunfou con relativa facilidade e onde non 
chegaron a existir verdadeiras frontes de combate). 

Para tentar facer un cálculo o máis completo posible do que 
supuso a represión na bisbarra de Vigo estivemos obrigados a facer 
un seguemento diario dos Rexistros de Defuncións dos tres 
Xulgados Civís que existían neses momentos en Vigo (Bouzas, 
Vigo e Lavadores) que obviamente contabilizaron o número de 
mortos, sempre que estes foran legalmente inscritos; pero un 
seguemento preciso nesa contabilidade permitiunos comprobar 
que neles podían observarse a presencia dalgúns erros e impreci- 
sións debido a que, como puidemos comprobar, foron levadas a 
cabo algunhas inhumacións ilegais que non chegaron a ser debida- 
mente inscritas nos Rexistros Civís correspondentes ; outro 
problema constatable é que aparecen importantes erros nos datos 
dalgúns dos inscritos e tamén que moitos deles presentan en 
branco datos de suma importancia. O problema principal que 
supón facer listas de represaliados a partires dos datos dos 
Rexistros Civís está en que non sempre constan neles, de xeito 
claro, os motivos de defunción, xa que mentras nalgiins casos estos 
aparecen moi claramente detallados -xa que como causa de morte 
aparecen explicacións tan determinantes como destrucción cranial 
por impacto de bala ou “morto por múltiples feridas de arma de 
lume"-noutros aparecen termos moito máis ambiguos (supoño 
que esto debeu variar segundo quen fora o funcionario de turno 
que tivera que cumplimentar os datos, ou mesmo que estaría en 
función de que a información que lle pasaran fora máis ou menos 
detallada) e que invitan ó confusionismo ó aparecer descripcións 
tales como traumatismo cranioencefálico ou hemorraxias internas o cal 
obriga a ter que buscar outro tipo de datos que poidan permitir 
confirmar que a morte foi levada polos represores e non por mor 
dun simple accidente ou por causas netamente naturais. Eses datos 
complementarios tamén poden ser extraídos das propias follas do 
Rexistro Civil e poden vir tanto da constatación do lugar onde 
apareceu morto o individuo, a coincidencia de que varias persoas 
foran atopadas mortas no mesmo lugar, a hora da defunción -sobre 
todo cando esta é especialmente intempestiva-, as indicacións de 
que tipo de xurisdicción xudicial é encargada da investigación, a 
presencia ou non de testigos do suceso, etc. 

Para que a análise de cada caso investigado fora o máis completa 
posible estes datos tiveron que ser chequeados cos aportados por 
outro tipo de fontes diferentes como foron o "Rexistro Municipal 
de Inhumacións" do concello de Vigo (hai que sinalar que os dous 
principais cemiterios que funcionaban nese momento en Vigo, os 

de Pereiró e o de Puxeiros, eran de titularidade municipal), ou os 
"Rexistros de Inhumacións" dos propios cemiterios de Vigo, tanto 
parroquiais como municipais, o "Rexistro Xeral de Sumarios dos 
Xulgados de l a Instancia e Instrucción de Vigo" -que eran os deno- 
minados número 1 e número 2- nos que aparece referencia de 
tódolos delitos cometidos, incluidas as mortes violentas, onde, 
curiosamente, non aparecen referencias ás mortes asociadas á 
represión, confirmando así a existencia dun muro de silencio sobre 
o tema e a constatación de que estas mortes non eran froito dun 
delito senón consecuencia dunha "xustiza" impartida doutro xeito. 
Tamén tivéronse que ter en conta as informacións aportadas polas 
testemuñas orais ofrecidas polos protagonistas dos feitos, así como 
polas procedentes das fontes escritas (tanto as periodísticas do 
momento, extremadamente parcas debido a grande censura exis- 
tente, como as aportacións bibliográficas posteriores). Por último e 
non por eso menos importante están as informacións aportadas 
polos "Sumarios Xudiciais" que foron incoados polas 
Xurisdiccións Militares, tanto a correspondente ó Exército como á 
da Mariña, que aínda que moi fragmentarias axudan a poder 
compoñer o fresco da represión na bisbarra de Vigo. 

Os cálculos 

A partires desas informacións obtidas, nun cálculo inicial 
podemos sinalar que na semana seguinte á proclamación do bando 
militar en Vigo e nos acontecementos asociados ós enfrentamentos 
que houbo entre os obreiros e as forzas militares houbo, a lo menos, 
coarenta mortos. Este número que tenta ser o máis axustado posible 
en realidade reune tanto ós que morreron acribillados a balazos 
durante a lectura do bando de Guerra na Porta do SoP,así como nos 
habidos nos disturbios posteriores como foron os mortos produ- 
cidos nos tiroteos desenvolvidos nas barricadas do Calvario, Seixo, 
Pardavila e Cabral (todos eles en Lavadores) na que interveu o pobo 
coa vana intención de frear ás forzas militares, poñendo nelo moita 
máis ilusión que armas e municións; tamén contabilizamos aquí os 
mortos provocados polo bombardeo dun hidroavión da Base Naval 
de Marín efectuado nas estribacións do monte da Madroa cando 
localizou a un grupo de obreiros que fuxían dende as barricadas a 
esconderse no monte ; así incluímos tamén aqueles que, segundo 
parece, foron executados no acto nas proximidades das barricadas 
tras ser detidos portando armas (ou polo menos eso é o que parece 
indicar a existencia dun certo número de mortos nos que se lle apre- 
ciaron certeiros disparos na caluga) en aplicación inmediata do 
contemplado no bando de guerra. 

A ese grupo iriicial de víctimas habería que sumar un total de 
algo máis de 170 mortos que corresponderían ós que ó longo dos 
tres anos de guerra morreron como consecuencia do que podemos 
definir, como fai así algún autor, como a "represión institucionali- 
zada", expresión empregada para diferenciala da levada a cabo 
fora dos conductos oficiais ou "represión paralegal" 2 ; ou sexa os 
que como consecuencia da realización dos xuízos sumarísimos que 
foron levados a cabo sufriron a aplicación das condenas a morte 
dictadas a continuación. Dentro deste capítulo de "fusilados" 
podemos, a súa vez, distinguir dous grandes grupos; por unha 
banda está o de aqueles veciños de Vigo e da súa bisbarra que foron 
xulgados aquí en Vigo ou nas vilas próximas onde se organizaron 
Xulgados Militares (no sur de Pontevedra foron os de Tui e A Guarda) 
e que foron traídos para levar a cabo a execución na praza de Vigo; 
pero por ouba banda hai que sinalar a existencia dun continxente 
de cáseque 50 "asturianos" (eran chamados comunmente así aínda 
que algúns non o foran en realidade pois procedían de localidades 
da Meseta Norte -sobre todo da provincia de León- ou do País 
Vasco, pero por proceder do sector da Fronte de guerra do Norte, a 
famosa "Fronte de Asturias", recibiron ese xentilicio) na súa 
maioría detidos trala caída da Fronte Norte cando os barcos nos 
que tentaban fuxir cara Francia foron detidos e enviados como 
prisioneiros a Galicia, dun xeito especial cara ó expresamente 
creado para eles "Campo de Concentración de Camposancos", 
onde logo foron xulgados e, as máis das veces, condenados a 
morte, en tal número que para levar a cabo o seu fusilamento 
houbo que ir repartíndoos por diversos lugares tocándolle a ese 
importante continxente a "sorte" de seren enviados a Vigo a 
sufriren a execución. 

Aparte deste grupo anterior, que sería o dos asasinados con 
tódolos parabéns e bendicións legais, hai que contabilizar logo un 
grupo moito máis grande conformado por cáseque 300 persoas que 
morreron asasinadas antes de que finalizara a guerra (o número 
segue crecendo, aínda que a un ritmo moito máis lento, se 
seguimos contabilizando datos ata finais da década dos 40) tanto 
como consecuencia dos enfrentamentos armados bdos coas forzas 
da "Orde Pública", como polo resultado da aplicación da triste- 
mente coñecida "lei de fugas " (non sendo sempre fácil distinguir 
cando se bata de mortos froito dun verdadeiro enfrentamento coas 
forzas da orde ou debdos asasinados biamente co fin de acelerar as 
xestións e evitar dilacións burocráticas na aplicación da "xusbza"); 
tamén temos que incluir aquí algunha estrañas mortes violentas 
que non quedaron suficientemente aclaradas pola xustiza polo que 
non se chegou a saber se foron resultado de simples actos delictivos 

ou se tiñan detrás un transfondo político; pero o grupo que, con 
moito, era numericamente máis abondoso corresponde o daqueles 
mortos que o foron como resultado das continuas "sacas de 
presos" efectuadas a nivel privado por falanxistas, gardas cívicos e 
gardas civís pero contando co consentimento expreso das autori- 
dades que debían de ver nelas unha vía expeditiva, e moito máis 
rápida, de limpar as cadeas que a aplicación do moito máis lento 
mecanismo xudicial. 

Os "crímes legalizados" 

Ó tempo que a maqumaria militar de Vigo preparábase para 
enviar continxentes de soldados ós frentes de combate que se 
estaban formando, non por elo foi esquecida a preparación dunha 
importante maquinaria xudicial coa que a xurisdicción militar 
pretendía erradicar as raíces daquel cancro que, pretendidamente, 
era a culpable de ter arruinada á "patria"; para elo debían perse- 
guir con saña a todos aqueles responsables de enfrentarse ou 
opoñerse ó "Glorioso Movemento Nacional". Pronto vai xurdir 
unha ben engrasada maqurnaria xudicial composta polas autori- 
dades militares e secundada, de xeito moi efectivo, polas forzas 
policiais -coa Garda Civil en destacado lugar- e por falanxistas, 
gardas cívicos e as milicias da J.A.P. contando coa estimable e 
desrnteresada axuda dun importante corifeo de delatores e volun- 
tarias testemuñas acusatorias; máquina xudicial que cun ritmo 
frenético irá creando centos de expedientes sumariais, investi- 
gando todo tipo de feitos e responsibilidades, analizando a verosi- 
militude de cento e unha delacións, poñendo ó tempo a bo 
recaudo ós culpables do que se catalogou como "Delito de 
Rebelión Militar"; foi tal o empeño que puxeron que, ós poucos 
días, ó cárcere de Vigo quedou pequeno e houbo que habilitar 
novos locais que pronto quedarán, tamén, pequenos; primeiro os 
sotos do recrnto militar do monte do Castro, logo as cadras que o 
cuartel da Garda Civil tiña na rúa Magallanes, inmediatamente 
despois o Frontón da rúa María Berdiales e, apenas un par de 
meses despois, o antiguo lazareto de San Simón ubicado nunha 
illa ó fondo da Ría. 

O triste privilexio de ser o primeiro fusilado polas autoridades 
militares viguesas correspondeulle a Manuel Vázquez del Río 3 , 
presidente do, resolutivo, srndicato de Tranviarios de Vigo e activo 
militante comunista; a súa peripecia procesal pode servir como 
exemplo doutros moitos casos semellantes para comprender o 
mecanismo de traballo e a celeridade do funcionamento da maqui- 
naria represiva legal posta en pe a toda presa. O referido Manuel 

Vázquez fuxiu da súa casa o 20 de xullo trala ocupación das rúas 
polas forzas do exército, temeroso de que puidera ser perseguido 
polas novas autoridades militares debido ós seus precedentes polí- 
ticos; durante pouco máis dunha semana andivo polos montes 
próximos a Vigo sen saber que facer e a donde ir, compartindo o 
drama, eses mesmos días, con varios centos de vigueses máis. O 30 
de xullo, gracias a unha delación recibida no cuarteliño, unha 
partída de gardas civís do posto de Redondela capturárono nunha 
taberna da parroquia de Nespereira (Redondela); levado ata a 
comandancia de Redondela alí é identificado e logo interrogado 
con intensidade por varios membros do posto (de tal xeito debeu 
de ser interrogado que o detido logo, cando estivo diante do xuíz, 
queixarase de ter sido non só ameazado senón tamén golpeado, 
pedindo para corroboralo a presencia dun médico para que lle 
sexan recoñecidas as feridas, parece que sen resultado, pois non 
consta que ningiin médico aparecera pola cadea). 

Levado ese mesmo día a Vigo pronto sufre varios interrogato- 
rios seguidos e coa información aportada neles prepáraselle con gran 
celeridade unha acusación, que foi instruida como causa 224/36; de 
tal xeito foi rápida a preparación do proceso que o xuízo levarase a 
cabo o día 3 de agosto (¡ós catío días da detención!) ás tíes da tarde 
na sala de Bandeiras do Cuartel de San Sebastián. Alí faráselle 
formalmente a acusación de "Rebelión Militar" reflexionando o 
Fiscal acusador de que tal acusación era lóxica xa que... como conse- 
cuencia de un movimiento militar de carácter nacional iniciado ell7 dejulio 
último por lasfuerzas militares de Marruecos y prontamente secundados 
por la inmensa mayoría de las guarniciones de las plazas españolas se cons- 
tituyó en Burgos el día 24 dejulio una Junta de Defensa Nacional que 
asumió todos los poderes del Estado y es el único gobierno legítimo de 
España.,7 de tal xeito que calquera que se opusera a ese goberno 
"lexítimo" instaurado polos militares sería, no colmo da perversi- 
dade legal, considerado conseguintemente como reo de "rebelión 
militar". Ademais, no seu caso, contabilizáronse como agravantes o 
seu cargo sindical e a súa longa tíaxectoria dentío do movemento 
obreiro -de xeito especial a súa participación na folga xeral de 
outubro de 1934 e a partícipación nunha comisión de obreiros espa- 
ñois que viaxou á URSS coa intención de coñecer de primeira man a 
realidade no paraíso do proletariado-, así como os seus precedentes 
políticos; do mesmo xeito o feito definitivo que provocará a súa 
condena é a acusación de que cando foi detido ocupouselle unha 
arma, polo que foi condenado á pena de morte esa mesma tarde. 

O seu caso seguirá a partir dese momento os pasos estable- 
cidos nese tipo de situacións e a sentencia será enviada ó Xuíz 
Auditor de Guerra da VIII Rexión Militar con sede na Coruña, o cal 

o seguinte día, 4 de agosto, firma a súa conformidade coa sentencia 
e a tramita para que se cumpla a sentencia, aínda que esta terá que 
esperar o visto bó da Xunta de Defensa Nacional con sede en 
Burgos; visto bó que chega a Vigo o día seguinte, o día 5, de tal xeito 
que o comandante militar da praza, Felipe Sánchez, firmará esa 
mesma tarde as ordes necesarias para que sexa levada a cabo a 
execución ; esta será levada a cabo ás cinco da mañá do día seguinte 
nunha explanada exterior ós muros das instalacións militares do 
castelo do Castro 5 . A comunicación da sentencia ó reo faise ás dúas 
da madrugada cumplimentando tódolos formalismos esixidos ó 
respecto (presencia de testigos que den fe do acto, sinatura do docu- 
mento de comunicación de sentencia por parte do reo, presencia 
dun director espiritual) ingresando inmediatamente en "capela" ata 
pouco antes das cinco da madrugada, momento no que é levado 
diante un piquete formado por soldados do 2° Batallón do Rexe- 
mento de Infantería que deu cumplimento á sentencia. 6 

Segundo algunhas informacións recollidas nesas datas e publi- 
cadas pouco despois no exilio, ese mesmo día en que foi executado 
Manuel del Río sería fusilado con el outro mozo de Tui 7 , dato que 
non se puido corroborar xa que só consta nos rexistros a execución 
dun empregado vigués de 24 anos chamado Feliciano Abella 
Cobián do que o linico que sabemos é que foi fusilado, non diante 
dos muros do castelo do Castro como o anterior, senón que para o 
seu caso foron escollidas as tapias exteriores do cemiterio de 
Pereiró, necrópolis na que posteriormente sería enterrado; este 
cambio de localización á hora de establecer o lugar de execucións 
volverá a acontecer poucas semanas despois como resultado da 
aplicación de novas máximas penas. 

A pesares de que durante esas semanas seguen instruíndose 
novos sumarios polas autoridades -a maquinaria xudicial seguía 
co seu frenetico ritmo- durante varias semanas non haberá novas 
execucións ata o día 27 de agosto no que, de novo, é aplicada a 
"xustiza" das autoridades da "Nova Órde"; neste caso dirixida 
contra persoeiros moi sinalados da vida política viguesa e impor- 
tantes membros da Fronte Popular ós que se lle acusaba, básica- 
mente, da súa intervención activa contra ó Alzamento e dun 
posible reparto de armas -non demostrado- entre as masas para 
que tentasen frenar nas rúas ós militares. Estes condenados eran o 
alcalde de Vigo Emilio Martínez Garrido, o alcalde de Lavadores 
José Antela Conde e varios concelleiros, deputados e cargos polí- 
ticos de relevo como Ramón González Brunet, os irmáns Demetrio 
e Antonino Bilbatúa Zubeldia, Enrique Heraclio Botana Pérez, 
Apolinar Torres López e EJbaldo Gil Santóstegui; ximto con eles foi 
enviado ó paredón un delincuente habitual chamado Manuel Rey 

Gómez que fora o principal testigo da acusación contra os ante- 
riores. Non sabemos as motivacións concretas pero o caso é que 
foron levados a fusilar ata as tapias do cemiterio de Pereiró (a reite- 
ración que podemos observar de empregar este tipo de muros 
como lugares de morte tal vez veña motivado pola posterior facili- 
dade de enterrar ós mortos, pois moitas veces muros de cemiterios 
foron empregados como paredóns) para o cal foron trasladados 
dende ó cárcere de Vigo nun dos ómnibus que facían o servicio de 
viaxeiros de San Miguel de Oia ata Vigo, sendo encargado do 
pelotón de execución o propio capitán Carreró 8 . Tras establecer un 
cinturón de seguridade para evitar o achegamento de curiosos, as 
catro e media da madrugada dese día 27 de agosto eran masa- 
crados contra os muros do cemiterio que lles serviría, máis tarde, 
de lugar de descanso. 

Coa excepción dunha nova execución levada a cabo un mes 
despois, a do albanel de Lavadores de 21 anos Antonio Díaz Suá- 
rez, que volveu a ser executado de novo diante dos muros de 
Pereiró 9 , a partires dese momento, e salvo contadas e chamativas 
excepcións, voltará a aproveitarse o recinto militar do castelo de O 
Castro para que sexan levadas a cabo. De xeito periódico e insis- 
tente novos xuízos rematarán coa aplicación de novas condenas a 
morte, novos "rebeldes" volverán a ser despertados de madrugada 
para escoitar a confirmación da pena e saber que só lles quedan de 
vida tres horas de agonía (o que se chamaba estar en "capela"). 
Dentro dese rosario de execucións que viron como escenario os 
muros do Castro compre sinalar algunhas datas especialmente 
significadas pola gran cantidade de presos executados; así na 
mañanciña do día 21 de outubro do ano 36 caen abatidos diante do 
piquete 5 veciños de Mondariz responsables de terse armado coa 
intención defrenar as tropas e mesmo de participar na defensa das barri- 
cadas de Lavadores 10 . O día 10 de decembro dese mesmo ano son 
doce os fusilados, neste caso todos veciños de Lavadores e 
acusados, mesmamente, de ter feito fronte ás tropas nas barricadas 
do seu concello. O día 24 de febreiro do ano seguinte cae de novo 
un importante grupo, neste caso son 10 e proceden todos eles da 
zona de Salvaterra do Miño; pero con todo aínda non se tiña 
chegado ás maiores carnicerías, a principal vaise producir o día 2 
de xullo do ano 38, nesa data teranse que empregar varios piquetes 
e ademais en varias tandas xa que o número de reos que van a 
sufrir o fusilamento no Castro é de ¡31! Pertencentes, todos eles, ó 
grupo de "asturianos" que en xuízos masivos, levados a cabo nos 
meses anteriores no campo de Concentración de Camposancos, son 
condenados a morte e logo repartidos entre as guarnicións de A 
Guarda, Pontevedra e Vigo para poder levar a cabo os fusilamentos 

masivos. Sinalar, por último, que o 16 de marzo do ano 39, cando a 
guerra estaba a piques de rematar, unha nova tanda de "astu- 
rianos", neste caso 10, caerán fusilados nos muros do recinto do 
Castro. 

A pesares de que a maioría das instruccións xudiciais en Vigo 
eran levadas pola Xurisdicción do Exército a Xurisdicción da 
Mariña de Guerra tamén levou a cabo algunhas, as máis delas 
asociadas a mariñeiros que tentaron pasar cos seus barcos cara ó 
bando republicano polo que a acusación contra eles soía ser a de 
"sedición". Dos diversos xuízos levados a cabo pola Comandancia 
de Mariña houbo varios que remataron tamén coa condena á morte 
e para levalas a cabo, debido a que a xurisición era diferente, a 
pesares de que estaban presos nos mesmos calabozos do Frontón ou 
do cárcere da rúa do Príncipe, o lugar de execución fixado tamén 
sería distinto; nestos casos será empregado como patíbulo un muro 
ubicado dentro da Base Naval de Ríos situada na parroquia de Teis. 
O día 26 de novembro do ano 36 foron executados os tres primeiros, 
Santiago Mediero Flores, Francisco Sánchez Fópez y Andrés Coira 
Forenzo, e posteriormente no mesmo lugar Secundino González 
Querol -5 de xaneiro do 37-, Alfonso Santos Cabaleiro -23 de abril 
do 37- e Ignacio Iglesias del Río -21 de abril do ano 38- 

Aparte dos lugares citados anteriormente que parecen indicar 
unha institucionalización por parte das autoridades do Castro e da 
Base Naval de Ríos como lugares de execución -salvo, claro está, o 
caso xa mencionado das dúas veces nas que foi empregado como 
tal o cemiterio de Pereiró- hai un par de ocasións nos que se buscaron 
diferentes emplazamentos e aínda que foron casos excepcionais 
penso que, polas connotacións que tiñan, debemos sinalar. 

Temos que sinalar que, sen coñecer os motivos exactos de tal 
decisión salvo que fora unha especie de ameaza velada ó resto dos 
reclusos, o día 5 de agosto de 1938 un grupo de 7 "asturianos" será 
levado ata o penal situado na illa de San Simón e alí foron execu- 
tados, sendo -tamén de xeito moi excepcional- enterrados no 
pequeno cemiterio existente no illote e que non era empregado 
dende que a illa fora utilizada como lazareto facía xa bastantes 
anos. Aparte deste tamén coñecemos dous casos máis nos que foi 
cambiado o lugar de execución e penso que se fixo cunha intención 
claramente "pedagóxica", de aviso ós veciños dos lugares onde 
foron levadas a cabo. 

O primeiro caso é o de Manuel Prado Pereira veciño de Panxón, 
onde era máis coñecido polo alcume de "Lolito", que nos primeiros 
momentos do golpe de Estado foi un dos principias organizadores 
da defensa na zona do Val Miñor sendo visto portando armas e 
explosivos para repartilos entre os veciños; tralo triunfo do exército 

andivo fuxido polos montes formando unha pequena partida coa 
que levou a cabo algunhas actuacións a base de roubos a mano 
armada e acoso ós delatores ; detido a finais do ano 1938 será 
condenado a morte sendo levado o día 5 de marzo de 1939 ata 
unha cuneta da parroquia de Priegue, moi próxima ó seu domi- 
cilio, e alí mesmo fusilado. 

O último caso que quero sinalar, porque tal vez sexa aínda 
máis sintomático dos motivos que levaron ás autoridades a 
cambiar o lugar de execución, obrígame a trascender os límites 
cronolóxicos que me tiña imposto no traballo e avanzar ata 
momentos posteriores ó final da guerra. Dende mediados do ano 
1939 e ó longo do ano 1940 polos montes veciños a Vigo andaba 
unha partida de "fuxidos" especialmente activa ("bandoleiros" no 
argot da Garda Civil) que levaron a cabo unha gran cantidade de 
asaltos pola zona de Lavadores, Mos, Porriño, Redondela e dalgiin 
outro concello próximo. A Garda Civil andaba na súa percura sen 
obter resultados (o que provocará varias recriminacións por parte 
dos seus superiores) gracias, sobre todo, ó apoio que tiñan entre as 
xentes de Lavadores de onde eran todos eles. Por fin e por mor 
dunha delación de varios membros do grupo, que confíaban recibir 
con elo a amnistía, caeu o grupo principal da banda; José Almeida 
Otero, Antonio Rodríguez Posada, Enrique Cameselle García, 
Luciano Janeiro Valente, Jesús Lago Petrillas e Manuel Rodríguez 
Fernández son condenados a morte establecéndose que, debido a 
que todos eran de Lavadores e era alí onde atopaban axuda e lugar 
de ocultamento, a execución fora levada diante dos muros do cemi- 
terio de Puxeiros (Lavadores) nas primeiras horas da madrugada 
do 25 de outubro do ano 1940. Como dato curioso debemos 
destacar que xusto no momento en que o oficial retirábase de xunto 
do grupo de reos que encadeados esperaban a descarga, un deles 
-Manuel Rodríguez Fernández- conseguiu fuxir do grupo, sen 
chegar a ser alcanzado pola forza que saíu na súa persecución; a 
pesar do incidente a execución do resto dos presos foi levada a cabo 
como xa tiño sido prevista. Como colofón a esta historia dicir que 
ano e medio despois o devandito Manuel Rodríguez Fernández foi 
localizado en Portugal pola policía lusa e entregado ás autoridades 
españolas; tras ser certificada a súa identidade foi levado diante o 
piquete de execución o 8 de abril de 1942; evidentemente o lugar 
onde foi levada esta foi ¡diante dos muros do cemiterio de 
Puxeiros!, pero esta vez, ben aprestada a forza, no puido haber 
fuxida. 

Do mesmo xeito que en Vigo foron fusilados veciños doutras 
localidades, algunhas delas moi lonxanas, como xa temos visto co 
caso dos "asturianos", sabemos que tamén algúns vigueses 

sufriron a morte noutros lugares; por exemplo está o caso de Tui 
onde constatamos que tres veciños de Vigo foron executados ó 
estar involucrados nos combates pola defensa desa vila tralo 
Alzamento; así o día 16 de setembro de 1936 nas inmediacións do 
paseo da "Corredera", moi próximo ó casco urbano, cae fusilado 
José Femández Novoa; o 5 de novembro é Antonio Pérez López e o 
24 de abril do ano seguinte será executada nese mesmo lugar 
Evangelina Jaso González. 

Aínda que nos primeiros momentos algúns dos presos foran 
encadeados no propio castelo do Castro, moi preto dos muros onde 
ía ser abatido algún deles, pronto o Castro deixou de funcionar 
como lugar de detención e a maioría dos detidos esperarán o xuízo 
nas instalación do cárcere da rúa do Príncipe ou do penal situado 
na illa de San Simón e, moitas menos veces, nas do Frontón da rúa 
María Berdiales -que como xa dixemos fora habilitada como lugar 
de detención- Por regla xeral e a tenor do que sabemos cando no 
xuízo eran condenados a morte quedaban ingresados, na espera do 
cumplimento da sentencia, sempre nos centros penitenciarios 
oficiais; ou sexa no cárcere de Vigo ou no Penal de San Simón, que 
tiñan establecidas máis medidas de seguridade, á espera da confir- 
mación da condena e a posterior chamada a entrar en " capela"; 
esto plantexaba un importante problema loxístico como era ter que 
trasladar ó detido cara ó lugar de execución só un par de horas 
antes de que esta fora levada a cabo. A espera dese fatídico 
momento era un castigo máis que lle caía ós condenados, pois non 
tiñan a certeza de cando podería acontecer e cada noite calquera 
ruido de portas que se abrían, chirrido de neumáticos que anun- 
ciaba a parada de coches nas portas do penal ou o ruído de 
cerroxos das celas abríndose, nesas longas horas de terrorífico 
insomnio, parecían presaxiar que chegara xa o momento; e este 
refinado e cruel castigo podía extenderse por semanas ata que por 
fin a apertura da porta da súa cela por varios funcionarios confir- 
mara que o tempo xa tiña chegado. 

Para os funcionarios do cárcere de Vigo o traslado dos presos 
nesta a súa última viaxe era moito máis doada de levar a cabo xa 
que a escasa distancia que separaba este lugar dos muros da execu- 
ción cumpría simplemente dun vehículo que rápidamente cubría a 
distancia nuns poucos minutos a traveso das solitarias rúas na 
madrugada viguesa; aínda que non por elo se evitaban algúns 
momentos de grande dramatismo como cando se conta que : 

unha madrugada sacaron da cadea para ofusilar un pobre home 
empregado do xulgado de Vigo... custodiado por uns gardas,foi transla- 
dado en automóvil ao lugar da execución. Era pleno verán e afúnebre 

comitiva atravesou onde os vmdedores estaban a colocar os seus postos, o 
reo, co desespero da morte, gritáballes: 

— ¡Lévanme a matarl ¡Lévanme a matar! 

Pasou o auto onde ía o condenado xunto ao posto dunha vella vende- 
dora do mercado, que ao oír os berros de angustia e desepero do infortunado 
ergueu as mans cara o ceo, e respondeu, conmovida: 

— ¡Adeus, meufillo! ¡Adeus! ¡Lévante a matar!¡Que Deus vaia 
contigo! 

Mentres se cumpría a sentencia, os falanxistas arrancaban a vella do 
seu miserable comercio e metíana na cadea onde había de purgar o crime de 
volver a cara a un condenado á morte e dicirlle adeus ... 11 

En cambio o protocolo de actuación complicábase cando os 
presos que ían ser executados estaban confinados na illa de San 
Simón, xa que tanto a distancia como os varios medios de trans- 
porte necesarios complicaban o labor : 

— ... llegaba esta en una lancha motora... al poco tiempo dejaba de 
trepidar aquel. Era que la embarcación había atracado en el muelle... y en 
seguida un ruido de pisadas en la escalera... vuelta de llaves, descorrer de 
cerrojos... el Director... leía una lista que llevaba en la mano... iban saliendo 
los infelices... Al poco, volvía a oirse el ruido de la motora alejándose para 
llevar su humana carga a Vigo, en cuya fortaleza del Castro... hacían su 
entrada en la Eternidad ... 12 

Os crimes extraxudiciais 

Prácticamente dende o mesmo momento no que se proclamou 
o bando de guerra nas rúas de Vigo procedeuse, por parte dos 
"garantes da nova orde" establecida pola forza, á detención de 
todos aqueles que se tiñan oposto ó "golpe de estado", así como 
tamén á de todos aqueles cuxa traxectoria política podería ser un 
perigo para o novo Estado, comezando unha auténtica caza do 
home. Grupos de gardas civís, gardas de asalto, soldados e, sobre 
todo, voluntarios da Falanxe e das J.A.P. pescudaron por casas, 
campos e montes na percura dos tan odiados "rojos". Foi tal o 
empeño con que realizaron a misión encomendada que pronto 
habería tantos detidos que non había onde metelos; o cárcere de 
Vigo situada na rúa do Príncipe víuse desbordada ós poucos días 
polo que houbo que habilitar, con premura, novos lugares de reclu- 
sión e detención : o cuartel do Castro, o Frontón da rúa María 
Berdiales, as cabalerizas do cuartel da Garda Civil na rúa Magallanes, 
o colexio de Monxas do Seixo e o antigo lazareto da illa de San 
Simón, etc. (polo que parece o cárcere de Vigo e, a partir de finais de 

ano, a illa de San Simón eran os únicos espacios penitenciarios 
oficiais, os outros non pasaban de ser simples centros de interna- 
mento temporal mentras que non rematasen as pescudas indagato- 
rias comezadas que podían rematar, tras semanas de incertidume, 
na liberdade sen máis explicacións do detido; en que fora incoado 
contra el un expedente xudicial se eran observada a presencia de 
indicios delictivos -tralo que, normaLmente, era enviado ó cárcere 
de Vigo ou á illa de San Simón-; ou, senón, que o detido rematase 
unha madrugada tirado nunha cuneta solitaria cun tiro no cranio). 

Todo o espacio habilitado era pouco cando non só había que 
ingresar neles ós detidos dentro dos límites do concello Vigo senón 
que tamén comezaron a chegar moitos procedentes das vilas e 
aldeas próximas, xa que alí non existían lugares adecuados onde 
retelos e, ademais, era preciso centralizar os lugares de investiga- 
ción para o cal estabanse creando en Vigo varios Xulgados 
Extraordinarios de Instrucción Militar. 

O número de detidos que encheron as cadeas de Vigo nesas 
primeiras semanas non se pode precisar polo miúdo, xa que a 
moitos deles nin tan siquera lle foron debidamente cubertas as 
fichas de ingreso no cárcere, ó ser a súa detención completamente 
irregular xa que a miudo eran levados, simplemente, debido á 
meros rumores ou a delacións anónimas e, polo tanto, eran 
mantidos en cautividade mentras eses extremos non foran suficien- 
temente aclarados. Por eso o dato que nos pode aproximar á 
magnitude do número de persoas detidas sería o aportado polos 
"Expedientes Carcelarios" referidos a contabilidade dos ingresos 
levados a cabo no cárcere de Vigo -e nas instalacións habilitadas 
dependentes dela- ; segundo estes datos consta que dende o 19 de 
xullo ata o fin dese mesmo ano foron expedidas en torno a 640 
fichas de ingreso (aínda que temos que lamentar que moitas delas 
téñense perdido si podemos obter este cálculo aproximado pola 
numeración que levan, e así sabemos que englobaría as fichas cos 
números de expediente comprendidos entre o 382, que corres- 
ponde ó 19 de xullo, e o 1.025 que é o último que se conserva de 
dito ano 13 ) que corresponderían básicamente ós presos ingresados 
por motivacións políticos xa que cáseque non consta ningún expe- 
diente correspondente a delincuentes comúns. Aparte deste dato 
que nos aproxima algo á magnitude da represión policial posuimos 
outros datos que abondan en que o número tivo que ser sensible- 
mente maior que o insinuado polos "Expedientes Carcelarios"; así 
sabemos que ademais dos presos que xa enchían o cárcere de Vigo, 
os patios do cuartel do Castro e algiins dos cuartelillos da Garda 
Civil o 30 de xullo son enviados máis de cincocentos presos ó local 
recén habilitado como espacio de intemamiento no Frontón da rúa 


617 

www.memoriahistoncademocratica.org 


X. C. ABAD GALLEGO 


María Berdiales e que, ademais, a finais do mes de outubro xa tiñan 
sido enviados máis de 1.000 detidos ata o penal da illa de San 
Simón, procendentes moitos deles das instalacións carcelarias 
cheas ata rebosar de Vigo. 14 

Moitos deses detidos non chegarían a saber nunca cal era o 
motivo exacto da súa detención, xa que nunca se lles chegou a facer 
unha acusación formal polo que foron sacados da cadea e morreron 
masacrados sen que chegase a constar cal era o motivo da súa 
culpa. Cando nos atopamos diante destes casos soemos empregar 
o termo de "paseados" para diferencialos daqueles outros que 
foron asasinados tras a celebración dun xuízo sumarísimo, grupo 
que denominamos fusilados, pero a diferencia establecida entre 
ambos grupos débese máis a criterios clasificatorios dos que estu- 
diamos o tema da represión que algo que realmente precisaran 
distinguir neses momentos tanto as víctimas como os verdugos. Se 
para os reprimidos a diferencia de matiz non era importante -ó fin 
e o cabo pouca diferencia había en que se fixera unha farsa de xuízo 
sen ningún hpo de garantía procesal e que tras uns cantos días de 
espera ser colocado diante dun piquete de homes uniformados, ou 
que a morte lle acontecera na soidade dunha cuneta onde se reci- 
biría un tiro nos miolos da man dun falanxista ou dun garda civil- 
por eso moitas veces cando entrevistamos a familiares de asasi- 
nados empregan indistintamente o termo de "fusilados" para refe- 
rirse ós seus parentes mortos nas cunetas. 

Pero nin tan siquera quedaba clara a diferencia entre os asasi- 
natos "legais" e os "paseos" para as propias autoridades repre- 
soras, xa que ás veces podemos comprobar documentalmente un 
certo confusionismo cando falaban deles, mixturando ambas clasi- 
ficacións; vaian como exemplo un par de referencias neste sentido. 
Durante as indagacións levadas a cabo para solventar as responsa- 
bilidades nas que puidera ter incurrido durante os primeiros 
momentos do golpe de Estado o secretario do concello de Lavadores, 
José Jiménez de Blas, este nun dos interrogatorios a que foi some- 
tido, cando estaba contando de cómo actuou o día do golpe de 
estado fai unha referencia dun dos concelleiros chamado Eugenio 
González Alonso, e para referirse a el menciona textualmente que 
xa fora "fusilado", cando realmente sabemos que este concelleiro, 
carpinteiro de profesión na súa vida privada, aparecera morto na 
mañanciña do día 15 de xaneiro do ano 1937 coa caluga desfeita 
por un par de disparos diante das tapias do cemiterio de Bembrive 
na compaña dos corpos dun par de compañeiros. Outro claro 
exemplo deste confusionismo oficial no emprego de ambas 
fórmulas clasificatorias pode atoparse na ficha policial que se lle 
abre a unha veciña de Moledo chamada Flora Rodríguez Comesaña, 

unha vez que foi detída acusada de axudar a uns "fuxidos" ós que 
lle dera cobixo; na ficha desta muller faise referencia a que un fillo 
seu fora "fusilado" xa ó principio do Movemento, acusado da "súa 
importante significación marxista" así como por ter partícipado na 
defensa das barricadas de Lavadores diante do exército 15 (real- 
mente esta afirmación está trabucada xa que nela se está a referir ó 
xoven de 18 anos, Fernando Rodríguez Comesaña, que fora asasi- 
nado o día 19 de marzo de 1937 sendo abandonado o seu cadáver 
diante das portas do cemiterio de Pereiró). 

Os primeiros asasinatos "paralegais" dos que temos cons- 
tancia certa aconteceron o 31 de xullo de 1936, aínda que neste caso 
non podemos falar exactamente de "paseados", xa que a súa morte 
ten asociadas unhas circunstancias moi peculiares; neses primeiros 
momentos, como xa dixemos, o cuartel do Castro tamén funcio- 
naba como lugar de detención para un certo número de persoas 
que estaban sendo investigadas; entre estas estaban dous xóvenes 
veciños de A Bagunda-Lavadores, Jacinto Gallego Martínez e 
Severino Fontán Quintela, detidos varios días antes sorprendidos 
por unha patrulla militar tralo toque de queda cando ían na 
percura do pai do primeiro que non puidera chegar a tempo á a súa 
casa. Cando tras unha serie de xestións comezadas pola familia 
destes entíe algiins militares coñecidos, parecía que os rapaces ían 
ser liberados coincidiu que esa tarde estaba de garda no depósito 
do cuartel un fillo do industíial de Lavadores asasinado varios días 
antes nas barricadas de Lavadores, Estanislao Núñez; enterado 
aquel de que os dous xóvenes eran de Lavadores, e cheo como 
estaba de rabexa contra os posibles asasinos do seu pai, coa súa 
propia pistola estampoulle sendos tiros na cabeza, deixándoos alí 
no patio do recinto militar mortos xuntos nun postreiro abrazo 
(curiosamente, e tal vez para acalar a descarada toma de vinganza 
deste individuo, no Rexistro Civil do Xulgado de Vigo foron 
inscritas as súas mortes como acontecidas no Hospital Militar, onde 
logo foron levados, a causa dunha "fractura de cránio por arma de 
lume"). 

Aparte deste primeiro caso de asasinato pronto empezamos a 
comprobar como nunha cadencia continuada van sendo sacados 
das celas diferentes detidos e asasinados en lugares do máis 
diverso. O primeiro detido sacado dos recintos militares para o seu 
asasinato será un tal Manuel Costas Fernández sendo escollido 
para levar a cabo a execución a veciña praia de San Sebastián; 
curiosamente pronto se diversificará ó lugar escollido como 
destiño para levar a cabo as execucións e comezamos así a observar 
como se suceden, de xeito altemante, lugares que non quedaban 
moi lonxe dos centros de retención (o cemiterio de Pereiró, o cemi- 

terio de Puxeiros, as praias de Alcabre e Samil, etc) con outros que 
estaban xa fora dos límites do concello de Vigo ou de Lavadores 
(este era un antigo concello veciño que hoxe forma xa parte do 
concello de Vigo), algúns deles aínda relativamente próximos (o 
Alto da Encamación, a curva das Concheiras, o cemiterio de Mos), 
namentras que noutros casos a distancia a recorrer era excepcional- 
mente longa polo que o traxecto para chegar a eles sería moi longo 
e excepcionalmente dramático para as víctimas, xa que o seu 
calvario iríase alongando por moito tempo ata dar co descampado 
desexado (o Pinal do Foxo, as Gándaras de Budiño, o Monte 
Candeira, a Ponte dos Ríos). 

Queda no recordo dos que conseguiron sobrevivir á cadea que 
ás veces eran sacados os presos nun número importante e que eran 
logo meüdos en varios camións que ían facendo paradas cada certo 
tempo, nas que aproveitaban para liquidar a uns cantos, para seguir 
inmediatamente a viaxe ata a seguinte parada na que se voltaba a 
facer o mesmo : ...unha madrugada sacaron das cadeas até corenta e dous 
homes, que meteron en dous camións e desde a saída de Vigo até Porriño 
foron deixando a estrada ciscada de cadáveres. Cada quilómetro, máis ou 
menos, facían un alto, asasinaban dous ou tres e seguían...' 6 ; a pesares de 
que aseveracións como a anterior non se puideron constatar docu- 
mentalmente o que si parece certo e que nalgunha ocasión, saíron 
varias expedicións de presos nunha mesma noite -non podéndose 
precisar se nun ou en varios vehículos- e que posteriormente houbo 
varios lugares onde apareceron mortos. Fixándonos nestes lugares e 
a súa relación coa rede viaria do momento podemos supoñer que si, 
que realmente houbo algunha destas caravanas que ían deixando 
cadáveres tras de sí; como exemplo desto podemos indicar a "saca" 
levada a cabo na madrugada do día 14 de setembro de 1936 na que 
ademais dos mortos -non está claro polas datas que constan nas 
inhumación no Rexistro do Cemiterio se sete ou nove- deixados 
preto do cemiterio de Puxeiros, os dous localizados preto do cemi- 
terio de Ponteareas e o outro abandonado xunto a cuneta da estrada 
que vai de Redondela ata Reboreda (que debido a súa dispersión ó 
mellor non tiñan relación aparente entre sí) apareceron catro mortos 
máis en sitios moi próximos entre si en estradas veciñas; así aparece 
un corpo no lugar de Pasaxe en Vincios, uns cantos quilómetros 
máis adiante apareceu outro, no lugar de Carballal sito na parroquia 
de Camos, e, por último, dous máis que foron asasinados no alto de 
Monteferro en Panxón; se nos fixamos ben nos lugares onde apare- 
ceron comprobaremos que con estes últimos asasinados en 
Monteferro pecharíase un circuito que saíndo de Vigo pola estrada 
de Gondomar e logo pola que se dirixe ata Sabarís e Panxón voltaría 
logo cara Vigo pola estrada de Baiona. 

Non sabemos cales serían as motivacións que levarían ós 
verdugos a decidirse por un sitio ou por outro á hora de escoller o 
lugar onde levar a cabo os asasinatos, pero se nos fixamos con aten- 
ción podemos comprobar como os lugares escollidos eran sempre 
sitios deshabitados, bastante alonxados dos lugares onde houbera 
vivendas; semellando con esto querer evitar a presencia de testigos 
molestos que, máis que confirmar o que alí se facía -que era de 
dominio público-, puideran dar detalles de como e, sobre todo, 
quenes eran os que facían as matanzas (de feito algiin grupo de 
"fuxidos" da zona tomou venganza cando estiveron a tiro dalgún 
dos responsables deses asasinatos). Estes deberían de ser os únicos 
motivos da busca de paraxes solitarios e non o medo a que os 
denunciasen por estes feitos, xa que eles sabíanse inmunes diante 
as autoridades civís; tal debeu ser así que, coidamos, que nalgunhas 
ocasións serían eles mesmos os que informarían ás autoridades do 
lugar onde foron abandonados os mortos, o cal pódese deducir 
diante a rapidez existente entre o momento no que se levou a cabo 
a execución e a presencia dos funcionarios do xulgado que levan- 
taron o atestado. 

Outra das ventaxas que presentaban os lugares escollidos para 
asasinar era que en tódolos casos tratábase de sitios bastante ben 
comunicados asociados ás principais estradas comarcais da área de 
Vigo. Na estrada "Vigo-Ourense" está o cemiterio de Puxeiros ou o 
Pinal do Foxo ; xusto na estrada "Vigo -Pontevedra" están o "Alto 
da Encamación", a "curva das Concheiras" e Soutoxusto do Viso; 
na de "Vigo- Tui" por Porriño está o lugar de "As Gándaras de 
Budiño"; na de "Vigo -Tui" por Gondomar está o cemiterio de 
Pereiró, o lugar de Paxase, a "Ponte dos Ríos" ou o "Monte 
Candeira"; na de "Redondela- Porriño" o cemiterio de Mos, etc; 
polo que tiñan un bo e rápido acceso tanto para levar os presos 
como para que posteriormente foran recollidos os corpos. Ademais 
esa vinculación con vías de comunicación importantes e ben transi- 
tadas facía que estes lugares cumpliran mellor coa misión "peda- 
góxica" de ensinar ós que pasaban polos arredores cales eran os 
riscos de ter manifestado ideoloxías contrarios ás oficiais, por eso 
cantas máis persoas viran ós mortos nas cunetas dos camiños (hai 
referencias de que, ás veces, os que transitaban en vehículos tiñan 
que parar e baixar deles para retirar os cadáveres que impedían o 
paso) máis se trasmitiría a mensaxe entre os seus coñecidos difun- 
dindo o terror conseguinte. 

Como vimos, nalgúns casos, escóllese como lugar de execu- 
ción as proximidades dun cemiterio (Pereiró, Puxeiros, Mos) o cal 
seguramente faise para facilitar o labor posterior do enterro dos 
mortos e, ademais, dalle un toque máis macabro a cerimonia de 

acabar cos detidos. A sona sinistra que acadaban este tipo de 
lugares era tal que cando os presos nos traslados ordinarios 
pasaban preto deles tiñan unha prevención especial, non carente 
evidentemente de fundamento, que lles facía pensar no peor. Así 
lembran, por exemplo, uns que foran detidos en Nigrán como foi o 
seu traslado en varios camións cara ó penal da illa de San Simón 

...era que ó chegar ó cemiterio de Teis, recordo que o noso coche 
parou... O cemiterio de Teis está a esquerda, e parou xustamente cando 
empeza o muro, porque ten un muro... unha entrada central. Alí parou o 
noso coche porque os outros xa pararan antes e algúns viñan detrás. 
Claro... chegar aí... que che pare, que che pare na porta dun cemiterio, 
aquela noite, a aquelas horas, naquela época, sabendo o que xa sabías ... 17 

Por regla xeral sabemos que cando estes executores atopaban 
un lugar que lles parecía axeitado este soía ser de novo empregado 
en ocasións posteriores (por exemplo o "Pinal do Foxo" foi empre- 
gado ata en cinco ocasións diferentes) o cal tamén pode confirmar 
a coincidencia dos mesmos asasinos nas diversas ocasións ou que 
as bondades dos lugares escollidos foran comunicadas entre eles. 
Estes lugares de execución ás veces tiñan que abandonarse e 
atopar outros por cuestións completamente alleas ós seus inte- 
reses; valga como exemplo desto o caso dun lugar onde se tiñan 
levado a cabo varias execucións durante o verán e principios do 
outono do ano 36 e aínda que non estaba moi ben comunicado, 
pois había que desviarse da estrada principal, tiña a vantaxe de ser 
un lugar completamente solitario; era este lugar o alto de 
Monteferro; aconteceu que cando uns falanxistas levaban a asasinar 
en dito lugar a un grupo composto por 5 persoas (sabemos que 
unha era a veciña de A Bagunda-Lavadores Carmen Gomez 
Domínguez e os outros catro, aínda que non foron recoñecidos por 
ningúen diante o xuíz de Nigrán, parece que eran veciños do 
mesmo lugar de Lavadores), estando xa a baixar do automóvil ós 
detidos presentáronselle alí un soldados de garda que formaban 
parte da guarnición que tiña sido recentemente establecida para 
habilitar no lugar unha batería de artillería de costa, impedíndo- 
lles que levaran a cabo o asasinato e mandándolles dar a volta; en 
vista do fracaso os falanxistas desandaron o andado e tiveron que 
escoller outro lugar; por fin se decidiron e decidiron a matalos 
xunto a veciña praia do Monte Lourido 18 onde o día seguinte 
apareceron os seus corpos. 

Xa anoitecido era o momento máis temido polos detidos -e 
mesmo polos que aínda non o foran e estaban na súa casa temerosos 
de que por ter sido considerados "roxos" puidesen ter problemas 

coas autoridades, xa que, aínda que non era moi habitual na bisbarra 
de Vigo, algunha vez tíñanse cobrado as "pezas" nas propias casas, 
de onde eran sacados co pretexto de que os levaban para ser interro- 
gados, cando na realidade ían directamente á morte- ; era ese o 
momento no que aparecían no cárcere os encargados de levar a cabo 
os "paseos". Moitas veces eran estes homes da Falanxe ou das J.A.P. 
(aínda se recordan hoxe en día os nomes dalgiins destes verdugos 
como : Guillermo Oya, Joaquín Yánez, Enrique Rodríguez Cantero, 
Julio Vieira, un tal Erasmo de Bouzas, Feliciano Maceiras, Femando 
Mariño e outros moitos) pero tampouco era estraño que o papel de 
executor correspondéralle a membros da Garda Civil que coa súa 
presencia oficializaban formalmente as matanzas, sendo un dos 
gardas que en diversas ocasións participou como executor o coman- 
dante accidental da Benemérita en Vigo o tenente Frandsco González 
Rodríguez, máis coñecido polo seu alcume de "O Rabioso". 

Segundo lembran moitas testimuñas este garda civii soía chegar 
ó Frontón (de onde eran "sacados" principalmente os detidos para o 
seu "paseo") provisto dunha lista na man; mandando poñer diante 
del a tódolos presos, comezaba lenta e ceremoniosamente a lectura 
dos nomes que nela aparecían, recreándose de cando en vez nos 
rostros demudados dos que tiñan escoitado o seu nome. Ás veces, 
facendo gala dun brutal sentido do humor, achegábase xunto a 
algún dos presos e unha vez escoitado o nome do infeliz piiñase a ler 
a lista de novo con moita parsimonia para comprobar se estaba 
incluido nela; logo, esbozando un cínico sorriso, decíalie a este que era 
un home con sorte que nesa ocasión non aparecía o seu nome pero 
que non se confiara que logo aparecería. 

Os recordos dos presos falan de que os verdugos sempre viñan 
cunha lista confeccionada na man, logo, non escollían alí ós candi- 
datos ó paredón ó chou. Según parece nestas listas simplemente 
mencionábase o nome de diversas persoas que tiñan que ser entre- 
gadas polos responsables do presidio á forza armada que portaba a 
mesma. Normalmente estas listas eran documentos oficiais lexí- 
timos e sempre ían asinados por responsables políticos ou miiitares 
con autoridade recoñecida; sabemos que nos primeiros meses da 
guerra, e gracias ás listas de presos que conseguimos atopar, ían 
asinadas persoalmente polo Inspector Provincial de Institucións 
Penitenciarias Femando Fago Búa. A pesar de que a orde indicaba 
só o traslado de presos a outras instalacións penitenciarias todo o 
mundo sabía o que se quería dicir estar incluido nunha delas. Era 
unha auténtica sentencia de morte extraxudicial. 

Un asunto non plenamente aclarado é o de cómo se seleccio- 
naban ós presos que tiñan que ser executados en cada ocasión; non 
están clarificados cales eran os criterios establecidos que provo- 

caban aparecer nuha delas; ¿era esto froito do azar ó seren esco- 
llidos ó chou, ou tal vez a súa inclusión era froito dunha concien- 
zuda selección na que o perfil dos presos era profundamente inves- 
tigada para calibrar a súa posible peligrosidade ou, pola contra, era 
simplemente consecuencia da vinganza persoal dun falanxista que 
quería axustar as contas de antigos conflictos agora que se sentía 
arropado pola razón da forza?. E ademais, ¿quen era o encargado 
de confeccionar as listas arrogándose o dereito sobre a vida ou a 
morte dos seus semellantes?. Son estas preguntas de difícil resposta 
aínda que, neste sentido, podemos dicir que se teñen sinalado 
testemuñas que falaban da existencia dunha especie de "tribunais 
paralelos" que actuaban de xeito alleo ó dos da Xustiza Militar; e 
que eran eles os que se encargaban de confeccionar as listas 
daquelas persoas que se decidira, pola súa presunta peligrosidade 
social, eliminar de xeito rápido, debido a que a falta de probas 
inculpatorias dificultaba a presentación dunha acusación firme que 
permitira, nun xuízo, a súa condena a morte. Mesmo hai quen 
lembra que un destes tribunais estaría funcionando no antigo 
colexio dos Xesuítas de Teis, e que estaría composto por varios 
civís, contando coa colaboración inestimable dun xesuita que lles 
axudaba na recolleita de informes así como nas deliberacións que 
estes levaban a cabo. Este rumor da posible existencia deses "tribu- 
nais paralelos" parece ser confirmada tamén por algúns docu- 
mentos incluidos nunha causa xudicial levada a cabo contra uns 
funcionarios de prisións, nos que se fala da existencia destes tribunais 
que eran os que decidían quen debería aparecer nestas listas para ser 
incluido nas "sacas" noctumas de presos, sinalándose que nese orga- 
nismo o funcionario detido, Fernando Lago Búa, exlnspector 
Provindal de Prisións, debía de ter un papel importante 19 . 

As listas confeccionadas por estes individuos non serían con 
todo listas pechadas, xa que mediante pagos poderíase, nalgúns 
casos, deixar de estar incluidos nelas (polo menos esa era a técnica 
indicada polo citado funcionario como método para conseguir 
cartos) e ademais, nas poucas listas de saca de presos que conser- 
vamos, atopamos como posteriormente a súa confección aparecen 
nomes tachados ou aparecen inscritos á marxe e a man algúns 
novos sen que poidamos coñecer as motivacións deses cambios de 
última hora 20 . Se analizamos en detalle as circuntancias personais 
dos "paseados" pode constatarse de que non tiñan que ser esco- 
llidos ó chou, xa que moitas veces había entre eles algúns tipos de 
relacións; unhas veces as relacións documentadas podían ser de 
tipo familiar (como exemplo indicar que o día 5 de octubro de 1936 
entre os oito cadáveres que apareceron ciscados preto de "As 
Gándaras de Budiño" había tres que eran da mesma familia: dous 


624 

www.memoriahistoncademocratica.org 


AS PAISAXES DA REPRESIÓN NA BISBARRA DE VIGO 


primos, José Otero Montes e Emilio Rodríguez Portela, e o terceiro 
o seu tío Angel Soto Rodríguez; ou que o 17 de marzo do ano 1937 
a forza armada, trala localización no barrio da Bouciña dunha cova 
onde se ocultaban “fuxidos" decidiu eliminar a cáseque toda a 
familia que vivía nas dúas casas de onde saía o túnel, así deixará 
tirados á porta do cemiterio de Puxeiros os corpos de Alfredo 
Fernández Gonzáles, Alfonso Fernández Posada, Matilde 
González Rodríguez, Manuela Posada González e Paulino Posada 
González, todos eles familia, rematando a fazaña o día nove do 
mes seguinte matando a un dos que lle faltaba: Paulino Posada 
González). Outras veces a relación entre os mortos era de proximi- 
dade xeográfica, non sendo extraño que moitas veces foran nun 
mesmo lote de "paseados" xente da veciñanza (aínda que non 
sempre é doado averigualo por non constar detalles precisos do 
domicilio podemos poñer exemplos como que, dos 15 mortos 
aparecidos na praia de Alcabre o día de noiteboa do ano 1936 deles 
9 eran da zona de Favadores; ou que os tres que apareceron no 
cemiterio de Bembrive o 15 de xaneiro do 37 eran de Pardavila- 
Favadores). Pero, sobre todo, o que si se pode observar con clari- 
dade é a relación profesional entre moitos deles. A relación exis- 
tente entre grupos de "paseados" e a súa actividade profesional xa 
foi constatada no seu momento polos contemporáneos ós sucesos, 
entendendo que esa relación non era casual, senón resultado 
dunha refinada técnica para castigar así a aqueles colectivos que 
foran máis críticos e combativos e que non tiveran aceptado ó 
golpe de Estado : ...os asasinatos de traballadores foron decretados fria- 
mente para escarmentar ós que aínda andaban reacios a someterse e así 
deuse o caso de que nos primeiros tempos os asasinatos dos presos que se 
sacaban de madrugada das cadeas "para dar un paseo", se fixeron orde- 
nada e sistemáticamente por gremios. Matábanos de cinco en cinco e cada 
grupo estaba formado por individuos dun mesmo oficio..." 21 . Esta afirma- 
ción a podemos comprobar fácilmente en moitos casos; valga como 
por exemplo o de que dos mortos aparecidos en varios lugares o 
día 23 de decembro do 36 9 eran tranviarios, e o día seguinte eran 8 
tranviarios máis os aparecidos mortos, pasando de varias ducias se 
contamos ós dos tranviarios aparecidos mortos tanto nos meses 
previos como nos seguintes; algo parecido pode observarse na 
concentración de albaneis, mariñeiros ou obreiros do metal en 
sacas semellantes. 

Trala lectura e identificación dos presos designados estos eran 
encadeados e introducidos nun vehículo (ou varios xa que nal- 
gunhas ocasións o número era tan grande que debían de empre- 
garse varios, acompañados sempre das forzas de protección nece- 
sarias) e levados cara ós lugares que xa tiñan sido escollidos previa- 

mente polos seus executores. Unhas veces o recorrido que lles espe- 
raba era curto; outras moito máis longo, parecendo cáseque eterno 
xa que os minutos alongábanse extraordinariamente no maxín dos 
condenados; cando chegaban ó lugar axeitado eran obrigados a 
baixar e á luz dos faros dos vehículos eran asasinados; unhas veces 
postos en ringleira íaselles dando un tiro na caluga, outras en 
cambio postos contra un muro eran acribillados polos impactos das 
armas conxuntas dos asasinos imitando semellar un piquete de 
execución. 

A oscuridade e o feito de buscar sitios alonxados para come- 
teren tales tropelías foi ás veces utilizado polos detidos para tentar 
a fuxida; un dos casos dos que temos referencia foi o dun panadeiro 
de Cabral chamado Higinio, que foi levado xunto con outros a 
seren asasinado nunha cuneta próxima ó cemiterio de Puxeiros; 
cando o ían sacar do automóbil deu un empellón ós que o axuda- 
ban a baixar, botando a correr e perdéndose na escuridade da noite 
conseguindo salvarse dese xeito, pero non lles aconteceu o mesmo 
ós presos os que con el ían no vehículo. Tamén se coñece o caso dun 
mozo de Lavadores o que colleron preto da casa da súa nai, deci- 
dindo os captores asasinalo alí mesmo diante da súa nai; el, con 
choros e súplicas, conseguiu convencelos para que o levaran algo 
máis lonxe, nun lugar apartado xunto un maizal; cando chegaron 
alí e mandaronlle dar uns pasos adiante, o rapaz tirouse contra o 
millo e botou a correr entre as canas, conseguindo fuxir entre as 
tebras da noite, mentras escoitaba as súas costas os disparos dos 
falanxistas. 22 

Os asasinos tampouco se tomaban grandes coidados á hora de 
matar, xa que moitas veces nen tan siquera esperaban a comprobar 
se necesitaba ou non o condenado o tiro de gracia. Son varias as 
testemuñas recollidas que afondan nesta terrible cuestión; de feito 
contábanme fai pouco os empregados do cemiterio de Pereiró que o 
antigo enterrador, contemporáneo cos feitos narrados, lembraba ós 
seus compañeiros máis novos, como cando tiña que levar na carre- 
tilla ós corpos deixados xunto as portas do cemiterio algúns aínda 
mantiñan os últimos hálitos de vida. Tamén un caso dramático foi o 
acontecido co veciño de Cabral Amante Caride Rodríguez, que foi 
sacado da cadea e levado a dar o "paseo" na noite do día 14 de 
setembro de 1936 xunto co seu veciño Cándido Veiga Rodrígez e un 
de Mondaríz chamado Emilio Táboas; a súa viaxe rematou no alto 
de Monteferro en Panxón e acribillado a tiros ; a impericia, a presa 
ou o que fora fixo que deixaran a Amante Caride aínda con vida, e 
cando estes marcharon foi arrastrándose monte abaixo, nunha lenta 
agonía, ata ser recollido por uns veciños da zona que o levaron ata o 
pequeno hospital de Baiona, onde morreu ás poucas horas. 

Da "saca" de presos de cada noite os seus familiares non se 
enteraban ata o día seguinte; por regla xeral a nova que recibían 
cando estes lle viñan a traer a comida e algo de roupa era que 
durante a noite fora "trasladado" a outro centro penitenciario, ou 
mesmo que non se preocuparan que xa fora liberado no día ante- 
rior. Esta nova arrepiante por temida facía esperar sempre o peor; 
ás veces algiin carceleiro "compasivo" evitáballes ós familiares o 
trance de ter que andar na percura de novas sobre onde tiñan 
aparecido mortos -para certificar se era ou non o seu deudo-, 
mandándolles directamente ó lugar onde tiña sido asasinado. 
Enterados do lugar onde foran abandonados só lles quedaba ir a 
recoñecelos, chorar xunto a eles e..., pouco máis, xa que os cadá- 
veres, unha vez recoñecidos e levantada a acta pola autoridade 
xudicial do lugar, eran levados ás zonas públicas dos cemiterios 
máis próximos sendo enterrados, as veces, todos xuntos nunha 
mesma fosa; as máis das veces sen a protección dunha caixa de 
madeira porque a presa non permitira conseguilas a ternpo. 

Aínda que na maior parte das veces a dor pola morte destes 
homes e mulleres era unha dor que tiña que quedar oculta na alma 
dos seus familiares e non trascendía moito cara afora, houbo un 
caso que presentou caracteres completamente distintos e que 
cobrou tan grande sona a nivel local que obrigou ás autoridades 
militares a tomar cartas no asunto. O feito aconteceu na madru- 
gada do día 15 de setembro de 1936; esta vez o grupo de asasinos 
non foi en busca de anónimos xornaleiros, tranviarios ou labra- 
dores; esta vez o grupo, de falanxistas parece ser, levaba unha peti- 
ción de entrega para recoller a sete destacadas personalidades da 
vida política e social da cidade, xente coñecida que tiña, incluso, 
nalgúns casos boa relación con persoas que encarnaban o novo 
réxime (ían na lista os famosos médicos Adolfo Morgade Pazos e 
Eugenio Arbones Castellanzuelo, o oficial de Telégrafos Luis 
Bibatúa Zubeldía, o propietario Segundo Echegaray García, o líder 
sindical Marcial Araujo Conde, o industrial Inocencio Taboada e o 
oficial de prisións Abrahan Muñoz Arconada). O pretexto aducido 
para ser sacados, pouco máis tarde da medianoite, era o seu tras- 
lado a Tui para que foran alí levadas unhas dilixencias xudiciais. Os 
corpos dos infortunados apareceron tirados na cuneta da estrada 
Vigo-Madrid moi cerca do cemiterio de Puxeiros, sendo descu- 
bertos polos campesinos que, de mañanciña, acudían por ela ós 
mercados de Vigo. Coñecida a nova pronto se extendeu por todo 
Vigo porque a notoriedade dos mortos era moita. Os rumores que 
circularon sobre este asasinato múltiple a sangue fría foron tales e 
impactaron tanto na sociedade viguesa que a autoridade militar 
tivo que tomar cartas no asunto e, para gardar as apariencias e 

tentar acalar os comentarios, sacou unha nota dirixida ó xuíz 
instructor que xa comezara a iniciar proceso formal contra algiins 
dos agora asasinados; esa nota non ten perda pola fraudulenta 
secuenciación dos feitos que narra: 

En virtud de la orden del señor inspector provincial de prisiones por 
el que suscribe yfuerza de esta cabecera fueron retirados de la cárcel de esta 
ciudad para ser trasladados a la de Tuy los presos Luis Bilbatúa, Adolfo 
Morgade (procesados), Segundo Echegaray, Abraham Muñoz, Inocencio 
Taboada, Eugenio Arbones y Marcial Araujo Conde y al llegar al término 
de Lavadores, sobre las veinticuatro horas de ayer, desde una curva de la 
carretera se nos hizo una descarga de la cual los dos detenidos mencionados 
al principio resultaron muertos; seguidamente dispuse que lafuerza se 
preparase a la defensiva por temer intentasen libertar a los conducidos, 
generalizándose nutrido tiroteo entre lafuerza y los agresores pero al ver 
que los restantes conducidos emprendían veloz carrera, sin precisar si lo 
hacían por miedo a ser muertos, como los primeros, o lo hacían para 
evadirse aprovechando las circunstancias de que lafuerza repelía la agre- 
sión, se les dio el alto y como lejos de obedecer continuaba aquella, ordené 
hicieran fuego sobre ellos siendo muertos los cinco restantes por la misma. 
Se dio una batida por aquellos alrededores sin resultado favorable pues los 
agresores, sin duda, creyeron se habíanfugado los detenidos y desapare- 
cieron amparados en la oscuridad de la noche. De lo ocurrido se dio cuenta 
a las autoridades de esta ciudad que se presentaron en el lugar del suceso 
procediendo a levantar los cadáveres de los conducidos que trasladaron al 
depósito del cementerio de esta ciudad. De la agresión solamente hubo que 
lamentar que el garda segundo José Sáenz Castro quefue alcanzado de 
rasponazo por un proyectil que le interesó la piel del antebrazo, cara exte- 
rior derecho, según manifestó el médico que le asistió, sin importancia 
ninguna. Lo que tengo el honor de participar a V.S. para su conoci- 
miento ...' 23 

Durante os tres anos de guerra, de xeito cada vez máis espa- 
ciado, continuaron tinguíndose de sangue as cunetas das estradas e 
as tapias dos cemiterios, nin tan siquera o fin da guerra eliminou 
definitivamente a sangría; o único que provocou o remate da guerra 
foi que a carta branca que tiñan as bandas de falanxista fora revo- 
cada e que, a partir de agora, as únicas execucións serán as que 
leven a cabo as autoridades militares que aínda seguirán practi- 
cando, por algúns anos máis, esta dinámica criminal. A todos estes 
mortos haberá que sumar, aínda, os provocados pola resistencia 
nos montes dos últimos defensores da República, os "fuxidos" ou 
"maquis" que en loita desigual seguiron enfrentándose ás forzas 
policiais e dando golpes de man de carácter político e social. Moitos 

deles morrerán en enfrentamento coas forzas da "orde pública", 
cando non tras rendirse e deixar as armas, ó serlle aplicada a "lei de 
fugas"; outros caerán prisioneiros e serán logo fusilados, mentras 
que dos poucos que restaban apenas se soubo nada máis pois a súa 
pegada irase perdéndo entre as brétemas do tempo. 

Fai anos, de rapaz, indo co meu pai ó cemiterio de Puxeiros, 
este mostroume nun esquinal da vella tapia exterior da fachada 
principal unha serie de desconchóns apenas cubertos dunha 
delgada capa de musgo e informoume que eran o resultado dos 
impactos das balas que probaban que alí mesmo foran asasinados, 
facía xa moitos anos, uns homes acusados do horrible crime de 
seren "roxos" (concepto que daquela para min non tiña un signifi- 
cado moi claro). Fai un par de anos voltei a ese cemiterio a 
consultar os Rexistros de Inhumacións que alí se conservan e ache- 
gueime ó mesmo lugar do muro e xa non conseguín atopar 
ninguna pegada daqueles impactos; unha boa capa de encalado e 
varias mans de pintura ocre dadas con esmero por una cuadrilla 
de operarios municipais, coa intención de adecentar o exterior do 
recinto funerario, ocultaron para sempre os vestixios das 
matanzas que alí foron levadas. Do mesmo xeito que apenas 
queda hoxe en día recordo de todos aqueles mortos, dos seus 
nomes, dos seus rostros, así tamén os lugares onde se levou a cabo 
o seu dramático pasamento vanse esvaéndo da memoria colectiva 
ó tempo que o crecemento continuado das cidades vai transfor- 
mando, cando non facendo desaparecer baixo capas de formigón e 
alquitrán, a súa orixinal fisonomía. Este cambio chega a ser tan 
radical que cando contemplamos hoxe en día eses lugares (Alto da 
Encarnación, Praia de Alcabre, curva das Concheiras,...) enos 
imposible imaxinar que naqueles tempos eses lugares foron 
mudas testemuñas dos increíbles actos de barbarie e crueldade 
levados a cabo por unha pandilla de energúmenos -que se dicían 
defensores da Patria e das virtudes cristianas- e de que foron o 
lugar onde se perderon para sempre, non só as vidas daqueles 
pobres infelices, senón tamén as esperanzas e ilusións de varias 
xeneracións de galegos que viron como se enterraba neste país por 
catro décadas o espíritu da liberdade. 

Notas 


^Noticia da que apenas se publicitou correndo pronto tal tupido velo que curiosa- 
mente varias semanas despois dos sucesos, en concreto o día 2 de agosto, aparece 
unha necrolóxica dun destes mortos, Manuel Gómez Verdes, no que se ocultan 
completamente as circunstancias da súa morte xa que dí así: "Días pasados, la fata- 
lidad trajo el luto a un respetado hogar vigués, arrebatando al cariño de los suyos 
imprevistamente a nuestro querido convecino, el ayudante de Caja del Banco de 

España en nuestra ciudad, don Manuel Gómez Verdes..." en El Pueblo Gallego do 
día 2 de agosto de 1936, páxina 2. 

2 Prada Rodríguez, J. "As modalidades represivas no primeiro franquismo. Unha 
proposta de sistematización" Revista MINIUS VI páxs. 104-108, Sada 1997. 

3 Ese é o nome, e non Manuel del Río Pampín que é como se recolle nalgunha obra 
por exemplo en Fernández Santander, C. "Alzamiento y guerra civil en Galicia 
(1936-1939)" Edicións do Castro Tomo I, páxina 325, Sada 2000. 

4 Sentencia da Causa 224/36 contra Manuel del Río Vázquez , Arquivo Intermedio 
Militar do Noroeste, Cuartel do Baluarte, Ferrol. 

5 Algún autor sitúa de xeito erróneo o lugar de execución do castelo de San 
Sebastián dándolle, ademais, a data do 5 de agosto, por exemplo Giráldez Lomba, 
A. e Vázquez López, M. J. "Apuntes para unha historia oral da Guerra Civil en 
Vigo: despois do alzamento" Revista de Estudios Provinciais pontevedra n° 8-9 
páxina 102, Pontevedra 1992. 

6 Segundo informaba nunha escueta noticia periodística ó día seguinte no que se infor- 
malaa do cumplimento da sentencia "...se negó a recibir los auxilios de la Religión y 
fue acompañado por los famiJiares y defensor alférez de complemento José Queizán 
Hermida. En sus últimos momentos, la familia pidió y obtuvo la entrega del 
cadáver..." en El Pueblo Gallego do día 7 de agosto de 1936 na súa páxina 2. 

7 Anónimo "O que fixeron en Galicia; 1936" en o fardel da memoria Edición de 
Carlos Pereira Martínez páxina 30, Vigo 1998. 

s Anónimo "Op. Cit." páxina 33. 

9 Abad Gallego, X. C. "Morir en Lavadores (1936-1939)" en GLAUCOPIS n° 6 
Boletín do Instituto de Estudios Vigueses páxina 131, Vigo 2000. 

10 Causa n° 761/36 contra varios veciños de Mondariz polo delito de "Rebelión 
Militar", Arquivo Intermedio Militar do Noroeste, Cuartel do Baluarte, Ferrol. 

“Anónimo "Op. Cit." páxina 68. 

12 San José, D. "De cárcere en cárcere" Edicións do Castro páxinas 194 e seguintes, 
Sada 1988. 

13 En expedientes correspondentes ó ano 1936 conservados no Arquivo Documental 
do Centro Penitenciario de A Lama. 

14 Abad Gallego, X. C. "La isla de los muertos (Vida y muerte en la colonia peniten- 
ciaria de San Simón)" galucopis n° 7 Boletín del Instituto de Estudios Vigueses 
páxinas 141-142, Vigo 2001. 

15 Ficha incluida na Causa 81/39 instruida contra Luis Quintas Figueroa e outros 
polos delitos de Asalto a mano armada e Rebelión Militar, Arquivo Intermedio da 
Rexión Militar do Noroeste, Cuartel do Baluarte - Ferrol. 

“’Anónimo "Op. Cit" páxina 39. 

17 Caeiro, A., González, J.A e Saá. C.L. de "Aillados; a memoria dos presos de 1936 
na illa de San Simón" Editorial Ir Indo páxina 16, Vigo 1995. 

18 González, J. A. "Nigrán; Memoria dunha guerra 1936-1939" Edicións do Cumio 
páxina 56, Vigo 1998. 

19 Causa 1219/36 insturida contra Femando Lago Bua , Francisco Bustelo Bustelo e 
Cándido Barros Martínez, Arquivo Intermedio da Rexión Militar do Noroeste, 
Cuartel do Baluarte - Ferrol. 

20 Abad Gallego, X. C. "Una semblanza del teniente de la Guardia Civil Francisco 
González "E1 Rabioso" GLAUCOPIS n° 8 Boletín del Instituto de Estudios Vigueses 
páxina 71 e seguintes, Vigo 2002. 

21 Anónimo "Op. cit." páxina 38. 

^Anónimo "Op. cit." páxina 41. 

23 Informe dirixido ó xuíz instructor Luis de Vicente Sasiaín polo Comandante 
militar de Vigo Felipe Sánchez en Abad Gallego, X. C. "Una semblanza del 
Teniente de la Guardia Civil Francisco González "E1 Rabioso", páxina 64, Vigo 
2002 . 

